**Pohjois-Karjalan sotaorvot ry**

**TOIMINTAKERTOMUS VUODELTA 2012**

1. **YLEISTÄ YHDISTYKSEN TOIMINNASTA**
   1. **Yleistä**

**Vuosi 2012 oli yhdistyksessämme, Pohjois-Karjalan Sotaorvoissa, jälleen tapahtumarikas. Kiitos siitä kuuluu kaikille jäsenille ja vastuunkantajille. Kaikkein suosituimpia ja eniten jäseniä ja heidän perheväkeään kokoavia tilaisuuksia ovat edelleen olleet Kirkkopyhä ja joulujuhla. Kirkkopyhästä Kiteellä muodostui erityisen musiikillinen, kun messussa ja sankarihaudoilla palveli Kiteen Mieskuoro ja päiväjuhla Kiteen seurakuntakeskuksessa oli varsinainen konsertti Keski-Karjalan Musiikkiopiston kuoron, Soneticin, runsaan musiikkiohjelman ansiosta. Myös kaikki puheet olivat hyvin koskettavia ja henkilökohtaisia. On tärkeää, että tapahtumia on eri puolilla laajaa yhdistyksemme aluetta ja että paikalliset jäsenet oma-aloitteisestikin järjestävät erilaisia kokoontumisia. Kitee on Tohmajärven ja Lieksan ohella toiminut tässä esimerkillisesti. Elokuussa Kauko ja Kerttu Raekorpi järjestivät Keski-Karjalan sotaorvoille kesähuvilallaan mahtavan rantakalatilaisuuden ja Lieksassa Irma Turunen yhdessä seurakunnan kanssa kutsui lokakuussa koko ”kylän väen” Kauneimpien hengellisten laulujen yhteislaulutilaisuuteen. Onkin tärkeää, ettemme kokoonnu vain pienessä sisäpiirissä, vaan kerromme muillekin toiminnastamme ja siitä, että mekin sotaorvot olemme olleet ja olemme yhä olemassa! Sotaorpo-säveltäjän Paavo Joensalon järjestämät korkeatasoiset musiikkitilaisuudet ovat myös olleet kaikille avoimia tärkeitä kulttuuritapahtumia. Marja Hirvosen vetämä vertaistukiryhmä on ollut avoin foorumi käsitellä niitä tunteita, surua ja traumoja, jotka on pitänyt vuosikymmenet piilottaa kuin kiven alle ja Huhmarin edullinen virkistysviikko on taas tarjonnut mahdollisuuden pitempään ruumiin, sielun ja hengen hoitoon. Myös yhteistyö eri sotaorpoyhdistysten kanssa on hedelmällistä – siitä oivana esimerkkinä oli retki Kainuun, Suomussalmen ja Kuhmon sotaorpojen vieraaksi. Meitä pidettiin siellä kuin ”piispaa pappilassa”!**

**Valtakunnallisella tasolla Sotaorpojen muistomerkin paljastustilaisuus elokuussa Lappeenrannassa oli vuoden huippuhetki. Syyskuussa Hengellisillä ja kulttuuripäivillä Lahdessa saatiin ministeri Paula Risikon vakuutus siitä, että sotaorpotunnusasia viedään päätökseen valtiovallan toimesta ja vihdoin tulee lunastettua se isillemme ja äideillemme annettu lupaus, että olemme valtion sotaorpoja. Sotaorporekisterin laatiminen niin paikallisella tasolla kuin valtakunnallisesti on ollut valtava voimainponnistus! Kun yhdistyksemme puheenjohtaja kuuluu Kaatuneitten Omaisten Liiton Liittohallitukseen, se on antanut mahdollisuuden viedä maakunnan ääni Keskusliittoon ja tuoda myös sieltä ajankohtaisia terveisiä. Paikallisella tasolla olemme pyrkineet huolehtimaan siitä, että yhdistyksemme on aina edustettuna isänmaallisissa tilaisuuksissa ja Pohjois-Karjalan Prikaatin ja Aluetoimiston järjestämissä tapahtumissa.**

**1.2 Jäsenmäärän kehitys**

**Yhdistyksen jäsenmäärä oli vuoden lopussa 360 jäsenmaksun maksanutta jäsentä.**

**Kaatuneitten Omaisten Liiton alulle panema sotaorpojen aktiivinen rekisteröintikampanja sotaorpotunnuksen saamiseksi päättyi 31.10.2011, mutta sotaorpolomakkeiden tallennustyö jatkuu, kunnes kaikki lomakkeet on saatu rekisteröityä. Yhdistyksemme jäsenistä 370 on palauttanut rekisteröintilomakkeen vuoden loppuun mennessä. Yhdistykseen kuulumattomien rekisteröintilomakkeita on lähetetty liittoon 134 kpl. Vain rekisterissä olevat sotaorvot voivat saada tunnuksen niitä myönnettäessä. Sotaorporekisterilomakkeiden säilytyspaikkana on Kaatuneitten Omaisten Liiton arkisto. Loppusijoituspaikkana on kansallisarkisto.**

**2. HALLINTO**

**2.1 Yhdistyksen toimihenkilöt**

**Keijonen Aune-Inkeri Puheenjohtaja Liperi**

**Hyvärinen Pirjo Varapuheenjohtaja Joensuu**

**Karttunen Martta Sihteeri Joensuu**

**Mastola Raili Taloudenhoitaja Joensuu**

**Honka-Hallila Urpo Hallituksen jäsen Joensuu**

**Hirvonen Marja ” Rääkkylä**

**Kolehmainen Pirkko ” Joensuu**

**Lintunen Kalle ” Värtsilä**

**Mustajärvi Pertti ” Joensuu**

**Punkki Eino ” Tohmajärvi**

**Turunen Irma ” Lieksa**

**Immonen Leila ” Joensuu**

**2.2 Hallituksen kokoukset**

**1. 24.1.2012 Joensuu, srk.keskus**

**2. 09.2.2012 ”**

**3. 05.3.2012 Joensuu, Martta Karttusen kotona**

**4. 08.5.2012 Tohmajärvi , Eino Punkin kotona**

**5. 25.9.2012 Joensuu, srk.keskus**

**6. 30.10.2012 Lieksa, srk.keskus**

**2.3 Yhdistyksen vuosikokous pidettiin 26.2.2012 Joensuun ev.lut.seurakuntayhtymän Joensuun** **seurakuntakeskuksessa. Kokoukseen osallistui 26 yhdistyksen jäsentä.**

**Ennen kokouksen alkua oli kahvitarjoilu, minkä jälkeen tietokirjailija, toimittaja Heikki Tarma kertoi sanoin ja kuvin aiheesta ”Joensuun katuja ja kortteleita”. Tilaisuus oli yleisölle avoin ja siihen osallistui noin 50 henkeä.**

**Yhdistyksen puheenjohtaja Aune-Inkeri Keijonen avasi kokouksen toivottaen kaikki tervetulleiksi ja onnitellen ex. puheenjohtajaamme Jorma Mikkosta, joka oli 2.12.2011 saanut sotakamreerin arvonimen.**

**2.4 Tiedotustilaisuudet**

**30.10.2012 Avoin tilaisuus ja hallituksen kokous Lieksassa. Myös muilla retkillä ja juhlatilaisuuksissa puheenjohtaja on kertonut yhdistyksen toiminnasta.**

**2.5 Kaatuneitten muistopäivää vietettiin 20.5.2012 eri paikkakunnilla ja sotaorvot osallistuivat kunnianosoituksiin sankarihaudoilla mm. Ilomantsissa, Lieksassa ja Tohmajärvellä. Yhdistys osallistui kukkalaitteiden hankintaan Ilomansissa ja Lieksassa. Joensuussa tilaisuuden järjesti Kansalaisjuhlatoimikunta puheenjohtajansa, sotaorpo Jorma Mikkosen johtamana. Kunnianosoituksessa sankarihaudoilla seppelepartiossa olivat sotaorvot Untamo Hakulinen, Martta Karttunen ja Eila Pirinen. Kaatuneitten omaisten lippua kantoi Pertti Mustajärvi. Päiväjuhla oli Joensuun ev.lut.seurakuntakeskuksessa. Juhlapuheen piti sotaorpo Paavo Joensalo. Pyhäselän kirkossa juhlapuhujana oli puheenjohtajamme Aune-Inkeri Keijonen.**

**2.6 Osallistuminen Kaatuneitten Omaisten Liiton ja sotaorpoyhdistysten toimintaan. 01.02.2012 Lahden valtakunnallinen sotaorposeminaari Hennalan Upseerikerholla. Perinteiseen Lahden Seudun Sotaorpojen järjestämään seminaariin osallistuivat Aune-Inkeri Keijonen ja Raili Mastola.**

**06.02.2012 Puheenjohtajien alueellinen kokous ja aluepalaveri Jyväskylässä. Aune-Inkeri Keijonen toimi puheenjohtajana kokouksessa, johon osallistui 16 henkeä. Toivomuksena oli, että yhdistysten välistä kanssakäymistä lisättäisiin.**

**26.4.2012 KOL:n Varsinainen Liittokokous Helsingissä. Kokoukseen osallistuivat Aune-Inkeri Keijonen ja Martta Karttunen vuosikokouksen valitsemina edustajina. Puheenjohtajamme Aune-Inkeri Keijonen on edelleen KOL:n hallituksen jäsen.**

**11. - 12.8.2012 Valtakunnallisen Sotaorpojen muistomerkin paljastustilaisuus Lappeenrannassa**

**Retki tehtiin päiväretkenä ja osallistuimme vain sunnuntain tapahtumiin. Yhteiskuljetus lähti Joensuusta ja siinä oli 23 osallistujaa yhdistyksestämme, osa tuli juhlaan omin kyydein.**

**08.09. – 09.09.2012 KOL:n hengelliset ja kulttuuripäivät Lahdessa.**

**Yhdistyksestämme osallistui päiville 8 henkilöä, kaikkiaan osallistujia oli noin 400.**

**Yhteiskuljetusta ei järjestetty vähäisen osallistujamäärän vuoksi, vaan osallistujat tekivät matkan omin kyydein.**

**Pohjois-Savon Sotaorvot ry:n 5-vuotisjuhla 20.11.2012 Kuopiossa**

**Jorma Mikkonen yhdistyksen kummina osallistui juhlaan.**

**Kaatuneitten omaisten Joensuun alaosaston toimintaan ovat osallistuneet Aune-Inkeri Keijonen ja Jorma Mikkonen.**

**Kaatuneitten omaiset kokoontuvat Joensuun seurakuntakeskuksessa kerran kuukaudessa kevät – ja syyskaudella. Tähän tilaisuuteen ovat myös sotaorvot tervetulleita.**

**2.7 Yhdistyksen edustus muissa järjestöissä**

**Joensuun kansalaisjuhlatoimikuntaan yhdistyksen edustajana on kuulunut Jorma Mikkonen toimien po. toimikunnan puheenjohtajana.**

**Kaatuneitten muisto-toimikuntaan on kuulunut Jorma Mikkonen.**

**Pro-Patria- taulun paljastustilaisuus Pyhäselässä 10.2.2012.**

**Tilaisuuteen osallistui useita sotaorpoja, joiden isät on haudattu Pyhäselän sankarihautausmaahan.**

**Valatilaisuus Kontiolahdella 26.2.2012. Yhdistystämme edusti Aune-Inkeri Keijonen. Pertti Mustajärvi kantoi Kaatuneitten omaisten lippua seppelepartiossa.**

**Pohjois-Karjalan Aluetoimiston vuosipäivän tilaisuus Rääkkylässä 27.2.2012**

**Aune-Inkeri Keijonen sekä Marja ja Mikko Hirvonen edustivat yhdistystämme tilaisuudessa.**

**Talvisodan päättymisen muistokonsertti 13.3.2012 Joensuun ev.lut kirkossa ja sen jälkeen kahvitilaisuus Liikuntaopistolla. Tilaisuuteen kutsuttuna sotaorpoja edusti Aune-Inkeri Keijonen, mutta monet sotaorvot olivat kirkossa kuulemassa Karjalan Sotilassoittokunnan konserttia ja eversti Hälvän juhlapuhetta.**

**Kansalaisjuhlatoimikunnan vuosikokous 14.3.2012. Jorma Mikkonen jatkaa kansalaisjuhlatoimikunnan puheenjohtajana. Pertti Mustajärvi osallistui kokoukseen.**

**Rajavartiolaitoksen 93-vuotisjuhla Tohmajärvellä 21.3.2012. Sotaorpoja edustivat Kalle Lintunen ja Raili Närvänen**

**Valatilaisuus Liperissä 18.8.2012. Pohjois-Karjalan Prikaatin valatilaisuus alkoi Liperissä sankarihautausmaalla seppeleenlaskulla ja jatkui Liperin Pärnävaaralla. Yhdistystämme kutsuvieraina edustivat Leila Immonen ja Martta Karttunen, Kaatuneitten omaisten lippua kantoi Pertti Mustajärvi paraatissa.**

**Maanpuolustusjuhla Outokummussa 30.8.2012. Juhlassa yhdistystämme edusti Aune-Inkeri Keijonen. Tilaisuuden järjesti Prikaatin Kilta sekä JR 9:n perinneosasto.**

**Pohjois-Karjalan Prikaatin vuosipäivän juhla Taidemuseolla 23.11.2012 Aune-Inkeri Keijonen edusti yhdistystämme juhlassa.**

**Professori Jukka Partasen kirjan ”Suojeluskunnat 1917 - 1944” julkaisutilaisuus Kontiorannassa 13.12.2012. Aune-Inkeri Keijonen osallistui tilaisuuteen.**

1. **Retket ja muut osallistumiset**

**3.1 Virkistyslomaviikko Huhmarissa 14. – 19.5.2012. Hyvinvointilomat ry:n järjestämälle tuetulle lomalle osallistui yhdistyksestämme 13 jäsentä. Marja Hirvonen järjesti yhtenä iltana keskustelutilaisuuden jäsenillemme.**

**3.2 Sotaorpo Paavo Joensalon säveltämä oopperakonsertti ”Vilppulan vaihe”1.6.2012 Liperin kirkossa Ooppera kertoi vuoden 1918 vapaussodan ratkaisuista. Oopperakonsertti esitettiin myös Keuruun ja Vilppulan sekä Tampereen kirkoissa. Konsertin jälkeen ojensimme Paavo Joensalolle sotaorpojen ruusun.**

**3.3 Retki Kainuuseen Kainuun sotaorpojen vieraaksi 17. – 18.7.2012 Osallistujia retkelle oli 29 henkeä ja matka tehtiin Aarne Malisen linja-autolla. Kajaanissa opas Kirsi Kilpeläinen otti meidät vastaan ja johdatti meidät Paltaniemen kylään, missä tutustuimme Paltaniemen 1700-luvulla valmistuneeseen kuvakirkkoon sekä Eino Leinon synnyinkotiin. Kiertoajelumme jatkui Kajaaniin ja matkan aikana oppaamme kertoi Elias Lönnrotin, Pietari Brahen, Urho Kekkosen ja Kajaanin linnan vaikutuksista Kajaaniin ja Kainuuseen. Matka jatkui Suomussalmelle, Ämmänsaareen, missä majoituimme Scandic-hotelliin. Ruokailun jälkeen kainuulaiset sotaorvot ottivat meidät vastaan yhteisessä juttelu- ja laulutuokiossa teatteri Retikan puolella. Illalla siirryimme Suomussalmen kesäteatteriin, missä esitettiin Eero ja Ulla Schroderiuksen kirjoittama draamakomedia ”Vapauden kaiho”. Näytelmän tapahtumat sijoittuivat Suomussalmelle kansalaissodan aikaan. Seuraavana päivänä matka jatkui Suomussalmelle, missä kävimme sankarihaudoilla ja kirkossa. Oppaamme kertomia sotatarinoita kuunnellen jatkoimme matkaa Raatteen Portille ja Raatteentielle, jonka päässä pysähdyimme tutustuen Vartiomuseoon, joka oli entisöity vuoden 1939 asuun. Palattuamme takaisin Raatteen Portille nautimme hernekeittolounaan ja tutustuimme ” Talvisota Suomussalmella” näyttelyyn oppaan johdolla. Jatkoimme matkaa Lentiiran kautta Kuhmoon. Lentiirassa saimme tutustua tervanpolttoon ja kävimme Lentiiran kirkossa. Kuhmossa kuhmolainen opas vei meidät talvisodan taistelupaikoille kertoen siellä tapahtuneista taisteluista. Kainuun Sotaorpojen puheenjohtaja Pentti Sutinen ja sihteeri Aulis Kortelainen järjestivät meille erittäin mielenkiintoisen ja onnistuneen retken ja olivat koko kiertoajelumme ajan mukanamme. Siitä heille tuhannet kiitokset. Toivottiin, että vastaavanlaista yhteistoimintaa olisi jatkossakin. Retken pakettihinta oli 100 euroa/jäsen ulkopuolisilta 130 Euroa.**

* 1. **Keski-Karjalan sotaorpojen rantakala Kauko Raekorven kesämökillä**

**15.8.2012**

**Noin 70 hengen joukko kokoontui nauttimaan Kauko Raekorven keittämää lohikeittoa Raekorven kesämökille Kiteelle Ätäskö-järven rantaan. Jälkiruokana oli kahvi ja pannukakkua. Tilaisuus oli myös Kaukon siskon, Sirkka Lehtomaan muistoseurat. Sirkka Lehtomaa oli kuollut vuosi sitten. Kiitokset Kauko Raekorvelle makoisasta kalakeitosta ja aktiivisuudesta järjestää tällainen tilaisuus sotaorvoille.**

**3.5. ”Sävelin siiville – liedin lumoissa” Paavo Joensalon liedsävellyksiä konsertit Joensuussa ja Kiteellä 22.9. ja Ylämyllyllä 23.9.2012 Joensuun Osuuspankki lahjoitti 30 lippua à 10 euroa sotaorpojen käyttöön. Konsertissa kuultiin Paavo Joensalon sävellyksiä 36 vuoden ajalta kamariorkesterin ja taitavien solistien esittäminä.**

**3.6 Avoin tilaisuus ja hallituksen kokous Lieksan seurakuntakeskuksessa 30.10.2012 Yleisötilaisuutena järjestetty ”Kauneimmat hengelliset laulut” tilaisuus kokosi Lieksan seurakuntakeskukseen paikallisia sotaorpoja ja laulamisesta kiinnostuneita vieraita noin 40 – 50 henkeä. Tilaisuudessa puhui kirkkoherra Lea el Bardi ja lauluja säesti kanttori Riitta Lehtimäki. Kiitokset Irma Turuselle onnistuneesta laulu/jäsentilaisuuden järjestämisestä.**

**3.7 Kirkkopyhä Isäinpäivänä Kiteellä 11.11.2012 Yhteiskuljetus järjestettiin Joensuusta ja Ilomantsista. Muualta, kuten Tohmajärveltä, Kesälahdelta ja Rääkkylästä tultiin omilla autoilla. Kirkko ja seurakuntasali olivat ihan täynnä juhlaan osallistujia, tosin samanaikaisesti oleva Isänpäivä verotti kauempaa tulevia osallistujia. Messussa saarnasi rovasti Aune-Inkeri Keijonen, liturgina toimi pastori Ilmo Kurkola, musiikista vastasi Kiteen Mieskuoro Hannu-Heikki Hakulisen johdolla. Tekstinlukijana oli Irja Gröhn. Seppelepartion sankarihaudoille lähetti sotaorpo Eino Punkki ja seppelepartiossa olivat sotaorvot, joiden isät on haudattu Kiteen Sankarihautausmaalle: Kauko Raekorpi, Pirkko Makkonen ja Untamo Hakulinen. Messun jälkeen Seurakuntakeskuksessa tarjottiin keittoateria sekä kahvit kaikelle kansalle. Päiväjuhlassa seurakunnan tervehdyksen toi pastori Ville Hiltunen, juhlapuheen piti sotaorpo Heikki Pirinen ja sotaorvon tervehdyksen esitti kiteeläinen sotaorpo Kauko Raekorpi. Runonlausuntaa esitti Irja Gröhn. Keski-Karjalan Musiikkiopiston kuoro Sonetic Jukka-Pekka Mattilan johdolla esitti useita lauluja, Aune-Inkeri Keijosen matkasiunauksen jälkeen vielä laulun ”Vaarivainaan kannel” ja Finlandian. Kirkkojuhlaan osallistui noin 120 henkeä.**

**3.8 Itsenäisyyspäivä 6.12.2012 Joensuussa seppelepartioon sankarihaudoilla osallistuivat sotaorvot Aune-Inkeri Keijonen, Pirkko Kolehmainen ja Leila Immonen. Kaatuneitten Omaisten lippua kantoi Pertti Mustajärvi. Juhlinta jatkui klo 13 Carelia-salissa Karjalan Sotilassoittokunnan ja Joensuun kaupunginorkesterin konsertilla. Juhlapuheen piti eversti Jouko Hälvä. Myös muilla paikkakunnilla, kuten Ilomantsissa, Lieksassa, Outokummussa ja Tohmajärvellä sotaorvot osallistuivat Itsenäisyyspäivän juhlintaan.**

**3.9 Yhdistyksen joulujuhla Vaivion Kurssikeskuksessa 11.12.2012 Perinteiseen joulujuhlaamme saapui ennätysmäärä osallistujia, noin 175 henkeä. Juhla aloitettiin Vaivion monipuolisella jouluaterialla, minkä jälkeen siirryttiin juhlasaliin. Musiikista huolehti sotaorpo Sampo Vattulainen yhdessä säestäjänsä kanssa. Hän myös johti yhteislaulua. Runon lausuntaa esittivät Vuokko Mäkelä Runonystävistä ja sotaorpo Eila Pirinen. Perinteiset arpajaiset tuottivat 778 euroa vähentäen siten juhlakulujamme merkittävästi. Monipuolinen jouluateria maksoi 25 euroa/hlö ja yhteiskuljetukset maksoi yhdistys joululahjana jäsenilleen..**

**3.10 ”Joulumieltä jokaiselle” konsertti Carelia-salissa 16.12.2012 klo 14. Perinteiseen Markku Köntän konserttiin osallistui 40 jäsentä yhdistyksestämme. Yhdistys varasi liput etukäteen jäsenilleen.**

**3.11 Sotaorpokirja ”Vaiettu suru”**

**Kirjamme ”Vaiettu suru” valmistui 30.9.2011 sopivasti ennen valtakunnallisia Hengellisiä ja kulttuuripäiviä Joensuussa. Kirjoja tilattiin 550 kpl ja niitä on edelleen myynnissä mm. Carelicumissa Joensuussa sekä lainattavissa eri kirjastoista.**

**3.12 Vertaistukiryhmä-toiminta . Vertaistukiryhmä on kokoontunut Joensuun seurakuntakeskuksessa kevätkaudella 4 kertaa ja syyskaudella 3 kertaa. Ryhmän vetäjänä on ollut Marja Hirvonen. Ryhmässä on ollut keskimäärin 10 jäsentä kerrallaan.**

**Toiminta eri paikkakunnilla**

**4.1 Lieksan toiminta 12.3.2012 Kokoontuminen Lieksan seurakuntakeskuksessa. Katsottiin video ”Ei kenenkään lapsi” . Osallistujia 16 henkeä. 12.6.2012 Tutustuttiin Lieksan kirkkopuistoon. Osallistujia 7 henkeä. 20.5.2012 Kaatuneitten muistopäivänä sotaorvot seppelepartiossa. 30.10.2012 ”Kauneimmat hengelliset laulut” tilaisuuden järjestäminen Lieksan seurakuntakeskuksessa. 06.12.2012 Itsenäisyyspäivänä sotaorvot seppelepartiossa. 4.2 Outokummun toiminta Sotaorpo Aila Ojala on osallistunut kansalaisjärjestötoimikunnan kokouksiin. 4.3 Tohmajärven toiminta 21.2.2012 Sotaorpojen tapaaminen OP:n kerhotiloissa, osallistujia 11 henkeä 21.3.2012 Rajavartiolaitoksen 93. vuosipäiväjuhla Tohmajärven rajavartioasemalla Niiralassa. Mukana sotaorvot Raili Närvänen ja Kalle Lintunen 20.5.2012 Kaatuneitten muistopäivänä seppeleenlaskussa Tohmajärvellä sotaorpo Pirkko Makkonen ja Värtsilässä sotaorvot Irene Peuhkurinen ja Kalle Lintunen 30.6.2012 Isän varjo – teatteriesityksessä 4 osallistujaa 15.8.2012 Rantakala Kiteellä Kauko Raekorven kesämökillä, Tohmajärveltä 19 osallistujaa 06.12.2012 Itsenäisyyspäivänä seppeleenlaskussa Tohmajärvellä sotaorpo Liisa Turtiainen**

**5. Tiedottaminen**

**Vuoden 2012 aikana on lähetetty kaksi jäsentiedotetta. Lisäksi ilmoituskanavana on käytetty**

**sanomalehti Karjalaisen ja Karjalan Heili-lehden järjestöpalstaa. Myös paikallislehdissä,**

**Lieksan lehden ja Keski-Karjalassa ilmestyvän Koti-Karjala-lehden järjestöpalstoilla on ollut**

**ilmoituksiamme.**

**Internetissä on yhdistyksemme kotisivut osoitteessa ”Pohjois-Karjalan Sotaorvot ry”.**

**Aineistoa sivuille välittävät puheenjohtaja Aune-Inkeri Keijonen ja sihteeri Martta Karttunen.**

**Kotisivuja hoitaa Sami Keijonen, sähköposti:** [**sami.keijonen@foxnet.fi**](mailto:sami.keijonen@foxnet.fi)**.**

**Lopuksi tahdomme lämpimästi kiittää tukijoitamme, erityisesti Joensuun ev.lut. seurakuntayhtymää siitä suurenmoisesta avusta ja tuesta, jota olemme toimintavuotemme aikana saaneet sekä Kiteen seurakuntaa kirkkopyhämme järjestämisestä.**

**Hallitus**